Les obres de regeneració urbana del Centre Històric començaran el pròxim 3 de juny
28 maig 2024

## Les obres de regeneració urbana del Centre Històric començaran el pròxim 3 de juny28 maig 2024Última actualització: 29 maig 2024

![](../gestion/img/bb6c1a01cadda08069caf6b89795a642568b95af0a39d27e8cb272ab35c517a2.jpeg)  
  

El **regidor delegat d'Urbanisme, Vicent Mascarell**; la **presidenta de la Junta de Districte del Centre Històric, Lydia Morant**, i l'**intendent cap de la Policia Local de Gandia, Salvador Morant**, han comparegut hui en roda de premsa per a informar del **projecte de regeneració urbana del Centre Històric que començarà el pròxim dilluns 3 de juny**. Es tracta d'una actuació prevista des de l'inici d'aquesta legislatura que s'emmarca dins del **Pla d'Humanització de Places i Carrers**.

  
_«Amb aquestes accions es cobrirà una assignatura pendent i es posarà per davant la preferència dels vianants a la dels vehicles. Podran conviure, però guanyaran els veïns, guanyaran els xiquets i xiquetes que van al col·legi, guanyaran els espais de restauració i, en general, guanyarà la ciutat perquè el normal és que aquesta artèria tinga menys trànsit»_, ha assegurat Vicent Mascarell.

  
Tal com han explicat, els treballs constaran de **dues fases; la primera actuarà sobre el carrer Jesuïtes** i tindrà una durada de quatre mesos i un pressupost de 428.877,75 €. Part dels diners, concretament, 243.000,78 euros, venen d'una ajuda del Pla de Recuperació, Transformació i Resiliència del Ministeri d'Indústria, Comerç i Turisme.

  
**La segona fase, l'inici de la qual està previst a partir del 3 de juliol, intervindrà als carrers de les Carmelites, de la Vila, dels Arcs i en la plaça de la Vila**, i es prolongarà durant 9 mesos. Amb un pressupost d'1.227.976,69 euros, dels quals 500.000 euros procedeixen del Pla Conviure 2021, convocat per la vicepresidència segona i Conselleria d'Habitatge i Arquitectura Bioclimàtica de la Generalitat Valenciana.

  
Mascarell ha informat que els treballs tenen diversos objectius entre els quals es troben la millora de la imatge urbana i la qualitat arquitectònica, la renovació de les conduccions d'aigua potable, la millora del sanejament i la millora de les condicions de mobilitat i seguretat viària a través de l'adaptació de l'espai públic a la normativa d'accessibilitat.

  
Un altre aspecte que s'ha tingut en compte en la intervenció és la plantació d'arbratge i la permeabilització del paviment per a mitigar les altes temperatures provocades pel canvi climàtic. A més, s'hi instal·laran noves conduccions subterrànies per a donar cabuda a les infraestructures elèctriques i de telecomunicacions permetent el soterrament del cablejat aeri que es troba en la zona.

  
També s'han esmentat la millora de la il·luminació pública i la posada en valor de l'entorn monumental del palau ducal i l’edifici de l’ajuntament.

  
Respecte a la reordenació del trànsit durant els treballs, Salvador Morant ha explicat que _«en el cas de la primera fase, s'accedirà fins a la plaça Major des del carrer Sant Pasqual i es podrà anar cap a l'avinguda d'Alacant pel carrer Carmelites, ja que tant Sant Pasqual com Carmelites inverteixen el seu sentit de circulació»_.

  
Durant la segona fase, està previst que únicament el veïnat i les persones que necessiten accedir a les seues cotxeres puguen circular en tots dos sentits pel carrer Sant Pasqual.

  
Finalment, Lydia Morant ha mostrat la seua satisfacció per la intervenció: _«S'ha fet un treball molt important en l'àmbit de la mobilitat i en la senyalització de les rutes alternatives per a arribar als pàrquings, l'accés dels quals estarà totalment garantit»_, ha destacat.

  
El veïnat i comerciants de la zona podran fer qualsevol consulta o pregunta a través del mail **urbanisme@gandia.org** o del **número de telèfon 962 959 452**.

[Twittear](https://twitter.com/share)